runetrust/blame-folketinget-dk huggingface dataset:
Aaja Chemnitz (IA), 2023-05-12:
Der er i hvert fald opbakning til, at parlamenterne skal mødes, og jeg ved, at det i praksis har vist sig at være en lille smule vanskeligere, end man kunne håbe.
Så jeg synes, det er vigtigt at få den på plads først, og så kan man selvfølgelig koble det op på Kontaktudvalget og sikre, at vi som parlamentarikere også mødes med regeringslederne.
Man kan sige, at når man kigger på parlament til regeringen, både i Grønland, Danmark og Færøerne, så er der jo også noget, hvor det indimellem krydser hinanden, og hvor vi på en eller anden måde er nødt til at sikre, at vi får talt noget mere sammen.
Så det er en demokratisk udvikling, vi lige er gået i gang med, og der er vi sådan set åbne over for at finde ud af, præcis hvordan vi kan gøre det.
Anna Falkenberg (SP), 2023-05-12:
Lad os fortsætte den debat.
Men jeg vil egentlig gerne spørge ordføreren ind til noget helt andet, nemlig det her med det parlamentariske samarbejde.
Hvad synes ordføreren om, at vi parlamentarisk vil udvide det kontaktudvalg, der er, så det også kan gælde for udenrigsudvalgene i parlamenterne?
Hvad synes ordføreren om den idé?
Tak for en god tale, og tak for alle de linjer, som ordføreren tegner i sin ordførertale.
Jeg synes, det var rigtig, rigtig fint.
Ordføreren har tidligere været ude at kritisere, og gør det også i sin ordførertale i dag, udnævnelsen af den arktiske ambassadør.
Derfor vil jeg gerne spørge fru Aaja Chemnitz, hvad hun synes om idéen om, at man måske havde tre arktiske ambassadører – en for hver rigsdel – der arbejdede sammen i en slags trio, selvfølgelig med den anerkendelse af, at der jo er forskellige interesser i rigsfællesskabet i forhold til Arktis, hvor Grønland selvfølgelig fylder det meste.
Men samtidig er der også nogle interesser fra færøsk side, som vi jo også ønsker bliver hørt.
Aaja Chemnitz (IA), 2023-05-12:
Det er jo en lang og kompliceret debat, som skal tages hjemme i Grønland først og fremmest, vil jeg sige.
IA er et parti, som omfavner den mangfoldighed, der er i det grønlandske samfund.
Jeg er primært dansktalende grønlænder, og jeg oplever også nogle gange, at der er nogle, der siger til mig, at jeg ikke er en rigtig grønlænder, eller at man laver en definition af, hvem der er en rigtig grønlænder.
Det synes jeg er forkert.
Jeg synes, at det er vigtigt at sige, at alle, der er i Grønland, som bidrager til det grønlandske samfund, er en del af det grønlandske samfund og skal have lov til at være det.
Mange tak.
Jeg synes, det er rigtig godt i hvert fald at have en debat om forskellige løsningsmuligheder.
Jeg kan godt være lidt bekymret for, om man har den politiske legitimitet, når man går ud i verden og skal være repræsentant i forhold til den model, der bliver fremlagt.
Men jeg er sådan set ret åben over for at drøfte forskellige muligheder, og jeg tror, det er en debat, som er kommet for at blive.
Det er i hvert fald det, man kan konstatere.
I fællesskab mener jeg vi bør finde en god og mindelig løsning på det her.
Anna Falkenberg (SP), 2023-05-12:
Tak for spørgsmålet først og fremmest, og ja, jeg tænker, at vi holder os til dansk.
I forhold til det vil jeg sige, at det har været fiskeriskibe og ikke handelsskibe – det er meget vigtigt, at den der distinktion lige bliver tydeliggjort.
Det, mit budskab i talen ligesom gik ud på, var, at det handler om, hvordan vi italesætter det.
For hvis partier herinde i salen siger, at de ønsker at styrke rigsfællesskabet og de ønsker at bevare det, så handler det om, at man ikke skal gøre sig selv en bjørnetjeneste ved at italesætte det sådan, at følgevirkningerne bliver, at der kommer andre debatter, der bliver skabt på Færøerne, som pludselig bliver: Skal vi gøre det rigtige i forhold til Rusland, eller skal vi gøre, hvad danskerne siger?
Det er det, jeg synes er ærgerligt, i den retorik, der har været.
Men selvfølgelig er der jo alle de gråzoner, der opstår mellem sikkerhedspolitik og andre ressortområder.
Det er jo gråzoner, som vi skal finde nogle redskaber til og finde ud af, hvordan vi kan blive bedre til at træffe beslutninger fælles, for jeg synes, vi skal gøre det i fællesskab og udnytte hinandens kompetencer.
Sólbjørg Jakobsen (LA), 2023-05-12:
Tak, og tak for en god tale.
Normalt plejer vi at sende hinanden en lille, sjov færøsk hilsen, men i anledning af hvilken scene vi har haft her i dag, tænker jeg, at vi holder os til dansk.
Jeg vil gerne italesætte den her elefant i rummet, som er, at der har været meget om det her med fiskeri og handelsskibe fra Rusland, som har været på Færøerne, hvor der også er fundet noget spionageudstyr på dem, og her synes jeg, at ingen er i tvivl om, at fiskeriaftaler jo er et færøsk anliggende, og at der så er noget respons fra Danmark om, at hvis det så har karakter af forsvars-, udenrigs- eller sikkerhedsmæssig politik, bliver det automatisk et dansk anliggende, som man bare skal tage med det samme.
Kan ordføreren måske være enig med mig i, at man måske kan se det som en styrke, hvis vi får en snitflade og man så kan forene sine styrker og samarbejde om at udnytte, hvad vi kan, for at løse situationerne?
Anna Falkenberg (SP), 2023-05-12:
Det er vi i den grad, og det er også noget, vi er meget stolte af.
Så det er noget, vi kan drøfte videre, når vi kommer til forsvarsforligsforhandlingerne.
For jeg synes, det er en spændende tanke.
Men der er selvfølgelig nogle praktiske ting, jeg skal have svar på fra ministerierne, altså hvordan det kan lade sig gøre, og hvordan rammen for det eventuelt kan blive.
Så jeg kan ikke her på stående fod sige, at det skal vi bare gøre, men jeg vil meget gerne tage diskussionen internt i forhandlingsrummet.
Alex Ahrendtsen (DF), 2023-05-12:
Kunne man forestille sig, at værnepligten hovedsagelig blev aftjent i flåden?
Den danske flåde har jo besvær med at fylde alle pladserne.
Det er ca. 88 pct., der bliver fyldt, og der er simpelt hen 12 pct., som ikke bliver fyldt.
Kunne man tænke sig, at færingerne var med til den del, netop fordi det jo er en stor søfartsnation?
Anna Falkenberg (SP), 2023-05-12:
Først og fremmest tak for spørgsmålet.
Men der er lige en rettelse i forhold til inspektionen af Færøerne.
For det er jo egentlig et færøsk område, som det færøske selskab Vørn varetager og så selvfølgelig i et samarbejde med Arktisk Kommando og forsvarets skibe oppe på Færøerne.
I forhold til værnepligten stiller jeg og Sambandspartiet os ikke direkte negativt over for det.
Vi vil gerne drøfte det, men vi synes også, der kommer nogle praktiske omstændigheder ind, der vil gøre det lidt besværligt.
Der er mange færinger, der i dag benytter sig af muligheden for frivilligt at træde ind som værnepligtige, og umiddelbart synes jeg, at den ordning fungerer rigtig godt.
Men det er selvfølgelig nogle ting, vi kan drøfte videre.
Anders Kronborg (S), 2023-05-12:
Tusind tak for en tale, der kom, synes jeg, rigtig flot rundt.
For nogle år siden fik ordføreren Dialogprisen.
Jeg må bare sige, at det var fuldt fortjent.
Jeg oplever ordføreren som en brobygger her i Folketinget.
Jeg tror også, man som folketingsmedlem skal være meget ærlig, når man er valgt i Danmark, som jeg selv er, om, at vi ikke ved alt om Grønland.
Og der må jeg bare sige, at i det daglige herinde bidrager ordføreren rigtig meget til forståelsen både af de udfordringer, der er på Grønland, men så sandelig også af de mange styrker, som Grønland har.
Mit spørgsmål går lidt på de grønlændere, der bor i Danmark.
For skal et rigsfællesskab fungere, og skal det være i harmoni og samhørighed, skal man jo også sikre, at uanset hvor man bor henne i riget, har man muligheder, og man har det godt.
Der tror jeg nok vi må erkende, at der er grønlandske medborgere i Danmark, danske statsborgere, som er på kanten af samfundet.
Der kunne jeg godt tænke mig at spørge ordføreren, om der er noget i den forbindelse, vi kunne gøre endnu bedre for at få alle med.
Alex Ahrendtsen (DF), 2023-05-12:
Forsvaret af Nordatlanten og Arktis er jo uhyre vigtigt, især i denne situation, og hidtil har Danmark jo stået for den opgave.
Danske sømænd og af og til også grønlandske og færøske har deltaget, men som regel er det danskere, der står for bevogtningen, overvågningen, inspektionen og også hjælpen, og de har jo lidt afsavn.
De har været væk fra familien, men de har gjort det for at tjene rigsfællesskabet.
Hvad er ordførerens holdning til, at færinger fremover kan komme til at aftjene værnepligt sammen med grønlændere?
Det er i hvert fald et forslag, som Dansk Folkeparti har i sinde at tage med til forhandlingerne.
Vi synes egentlig, det er meget rimeligt, at færinger og grønlændere også er med til at aftjene værnepligten og dermed er med til at beskytte Nordatlanten og dermed også Færøerne.
Hvad er ordførerens holdning til, at færinger aftjener værnepligt?
Aaja Chemnitz (IA), 2023-05-12:
Mange tak.
Man kan sige, at overordnet er noget af det, vi ønsker på forsvarsområdet, hvis jeg må hæve det lidt op i helikopteren, at have fokus bl.a. på overvågning, for vi ved ikke nok.
Så det er nogle af de ting, vi kigger lidt ind i.
Specifikt i forhold til Arktisk Kommando kunne man jo f.eks. forestille sig, at dele af den operative del var i Kangerlussuaq, mens en del af ledelsen var i Nuuk.
Det kunne jo være en god pragmatisk løsning at tænke det ind.
Jeg tror, at Kangerlussuaq bliver et knudepunkt og en form for puslespil, som vi er nødt til at have en dialog om mellem Grønland og Danmark, og hvor vi ser, hvordan vi kan lægge flere forskellige brikker i forhold til at sikre, at det bliver en velfungerende by, som selvfølgelig både har et militært fokus, men også har et civilt fokus.
Trine Pertou Mach (EL), 2023-05-12:
Tak for det, og tak til ordføreren for en virkelig fin tale.
Også tak for generelt at bruge taletiden både her i salen, men også i det hele taget i den offentlige debat på at tale om svære ting, men på en måde, hvor vi forsøger at finde fælles fodslag frem for at trække os længere væk fra hinanden.
Det er utrolig værdsat.
Det andet gør ikke noget godt ved den politiske dialog.
Jeg har et meget konkret spørgsmål, som i virkeligheden var noget, vi kun nåede ganske kort, da jeg selv stod på talerstolen før.
Det er om det her med store statslige arbejdspladser og placeringen af Arktisk Kommando uden for Nuuk.
Vil ordføreren ikke sige, hvad ordførerens og ordførerens partis ønske er på den front?
Aaja Chemnitz (IA), 2023-05-12:
Mange tak.
Jo, meget gerne.
Sammen med en af rådmændene i Aalborg har vi fået etableret en tænketank, som netop skal have fokus på ressourcerne og på, hvordan vi får endnu flere ud i arbejde, og hvordan vi sikrer, at endnu flere har et bedre liv, når de så kommer fra Grønland til Danmark.
Der starter vi i Aalborg.
Vi har fået afsat 3 mio. kr. til et frikommuneforsøg, hvor vi forsøger at få endnu flere grønlændere ud i arbejde, for det mener jeg er et vigtigt fokusområde, der bør være.
Anders Kronborg (S), 2023-05-12:
Jeg synes, det var et rigtig spændende indspark, og jeg tænker bare sådan højt nu, om ikke det var noget, ordføreren ville være med til at tage initiativ til vi måske kunne sprede endnu mere ud i vores, synes jeg, konstruktive dialogbaserede arbejde i Grønlandsudvalget.
Aaja Chemnitz (IA), 2023-05-12:
Mange tak, og også tak for de fine kommentarer, og tak for at sige det her med at være ærlig, for det er jeg meget enig i.
Det skal man også være, når man er valgt i Grønland og kommer fra Grønland.
Det kan også indimellem være en lille smule ensomt, vil jeg sige, for vi har selvfølgelig et ansvar for de her 32 områder, og vi har også et ansvar for grønlændere i Danmark, for det er ikke nødvendigvis noget, der står allerøverst på mine danske kollegaers liste over opgaver, der skal løses.
Så der er meget at se til.
Jeg kunne rigtig godt tænke mig, at vi havde et fokus på at få folk i arbejde og sikre dem tag over hovedet.
Det synes jeg er nogle grundlæggende menneskerettigheder, som jeg synes vi måske har glemt lidt i hele det her med at have fokus på det sociale område.
Vi har lidt tendens til at forsøge at fastholde folk i en social situation frem for hurtigt at integrere folk, når de kommer.
Men det er også, i en erkendelse af at Grønland og Danmark er to vidt forskellige lande både sprogligt, i forhold til netværk og i forhold til at få anerkendt sin uddannelse eller sin erfaring hjemme fra Grønland.
Så lad os da hurtigt få dem ud på arbejdsmarkedet.
Aki-Matilda Høegh-Dam (SIU), 2023-05-12:
Jamen det er jo bare lidt spøjst, idet ordføreren decideret sagde, at det er over halvdelen af de offentlige indtægter.
Men hvis vi kigger på den offentlige kasses totale indtægt, er det lidt over 12 mia. kr.
Her udgør bloktilskuddet knap og nap en tredjedel og er slet ikke tæt på at være halvdelen af de offentlige indtægter.
Så det er bare for at få faktaene på plads.
Jeg er enig i, at vi jo selvfølgelig skal kunne snakke om tingene.
Selvfølgelig skal vi også kunne nævne nogle personer, men at omtale en hel befolkningsgruppe – alle dem, der støtter op om selvstændighed, hvilket plejer at være op til netop 75 pct. af den grønlandske befolkning – som værende elitær, er nok ikke særlig retvisende.
Alex Ahrendtsen (DF), 2023-05-12:
Jeg ved ikke, om vi er enige, men jeg anerkender, at det er upræcist.
Jeg anerkender, at grundloven ikke er præcis på det område.
Jeg anerkender også, at der er sket en udvikling over århundrederne, heldigvis.
Færøerne og Grønland har jo overtaget en lang række områder, som Danmark tidligere stod for, hvilket er en god ting.
Og i Dansk Folkeparti vil vi gerne være med til at udvikle rigsfællesskabet inden for den der vidunderlige ramme, som det er for alle parter.
Sjúrður Skaale (JF), 2023-05-12:
Jeg er fuldstændig enig i, at det er den praktiske hverdag, som er afgørende.
Det er ikke de ideologiske betegnelser eller de statsretlige betegnelser.
Men hvis vi er enige om, at de statsretlige betegnelser i dag er forkerte, i og med at der ikke beskrives noget færøsk system, noget færøsk parlament, noget færøsk skattesystem osv., og at der beskrives en enhedsstat, som vi oplever det i dag, så er vi kommet et langt stykke hen ad vejen.
Alex Ahrendtsen (DF), 2023-05-12:
Tak for spørgsmålet.
Jeg går jo ind for, at man taler åbent, direkte og ærligt mellem venner, sådan som hr. Karsten Hønge også har gjort i dag.
Det er forudsætningen for et ægte venskab, og tak for at tage imod det.
Med hensyn til grundloven vil jeg sige, at grundloven er upræcis.
Det er rigtigt.
Jeg tror, at det skyldes, at man ikke mente, at det var nødvendigt at præcisere det.
Dermed har man så bare underforstået, at der er et rigsfællesskab.
Men jeg indrømmer, at grundloven ikke er særlig udtømmende og ikke særlig præcis.
Det betyder ikke, at man ikke kan have en form for forfatningsmæssig struktur, som er opstået igennem århundreder, igennem lovkomplekser og igennem forhandlinger, men det er jo et samarbejde, der hele tiden er i udvikling, heldigvis.
Rigsfællesskabet i dag er noget andet, end det var for 100 år siden, og det vil det sandsynligvis også være om 100 år.
Sjúrður Skaale (JF), 2023-05-12:
Jeg vil sige tak til ordføreren for det store engagement.
Det er noget, man kan tage i og bide i og forholde sig til.
Jeg tænker specielt på det med kravet om færøsk værnepligt.
Det kan vi gerne tage en anden gang.
Det, som jeg vil spørge om, er følgende.
Nu er grundloven 70 år gammel.
Er ordføreren enig i, at hvis man læser grundloven, kan man slet ikke se rigsfællesskabet i dets nuværende udformning, overhovedet?
Tror ordføreren, at det danske Folketing og det danske folk ville være villige til at ændre grundloven, således at det er beskrevet som en føderation, som det jo reelt er blevet til?
Og tror ordføreren, at man i Danmark ville lade sig definere af at være tre i stedet for at være en?
Alex Ahrendtsen (DF), 2023-05-12:
Jeg synes, det er lidt underligt, at ordføreren ikke anerkender redegørelsen.
Der er tallet 53 pct. Dertil kommer forsvarsudgifter på en halv milliard kroner.
Resten peger jeg på, efter jeg har talt med folk, der har forstand på det, fordi der også er indirekte udgifter, som Danmark dækker, og som dermed er en indtægt.
Selvfølgelig kan man nævne personer, der ikke er til stede i salen.
Ellers ville det være umuligt at henvise til historiske personer.
Og hr. Pele Broberg er racist, når han vil ekskludere alle andre end inuitter.
Dertil kommer forsvarets udgifter, og så er vi oppe på 60 pct.
Så kommer alle de andre indirekte udgifter, og så er mit skøn omkring 75 pct., efter jeg har talt med folk, der har forstand på det.
Det er ret mange penge, så Grønland er dybt afhængig af Danmark i modsætning til Færøerne, hvor det kun er 9 pct.
Aki-Matilda Høegh-Dam (SIU), 2023-05-12:
Tak til ordføreren for talen.
Først og fremmest tænker jeg, at det er vigtigt at huske, at vi i Grønland er meget tæt sammenbundet, og dermed er det også meget let at komme i kontakt med folk derhjemme.
At omtale nogen inde i salen som værende – og jeg citerer – racist, uden at de overhovedet har mulighed for at forsvare sig, er i bund og grund ikke noget af det mest demokratiske, man har kunnet høre fra DF.
Men jeg vil komme ind på nogle af de områder, som også blev nævnt i ordførertalen, f.eks. at bloktilskuddet skulle udgøre over halvdelen af de offentlige indtægter i Grønland, helt op til 75 pct.
Hvor kommer den der beregningsmetode fra?
Karsten Hønge (SF), 2023-05-12:
Er det ikke grundlæggende respektløs omgang med hinanden som politikere, hvis der er ting, som betyder meget for én part, og man så i fuldstændig misforstået respekt holder armslængde til det og siger, at det kan man ikke forholde sig til.
SF kunne da ikke drømme om at sige til Grønland noget om antallet af afstemninger, eller hvornår de skal gøre det, men intentionen er – og fru Trine Pertou Mach forekommer mig som en person, der godt er i stand til at gennemskue den slags – at vi har brug for at få en afklaringsproces.
Om det skal være på den ene eller den anden måde, er selvfølgelig noget, Grønland beslutter internt.
Hvad kunne Enhedslisten forestille sig at vi kunne gøre for at få afklaret det her?
Det gælder de konstitutionelle forhold mellem os, men i høj grad også, hvordan vi fordeler arbejdsopgaverne.
Hvilken vision har Enhedslisten for det, hvis nu den her opfordring til at få en afklaring åbenbart af en eller anden grund ikke skulle du?
Sólbjørg Jakobsen (LA), 2023-05-12:
Og ja, jeg er helt enig og deler ordførerens betragtning der; jeg finder det lidt sørgeligt, at man skal se det som et enten-eller, når jeg klart fornemmer et fælles mål, i forhold til hvem den rigtige fjende er i den her sag eksempelvis.
Så tak for det.
Trine Pertou Mach (EL), 2023-05-12:
Men jeg konstaterer blot i al stilfærdighed, at ordføreren har en klar holdning til, hvad Grønland bør gøre på den front.
Og det mener jeg i virkeligheden ikke er et spørgsmål, som vi danske parlamentarikere behøver at forholde os til.
Anders Kronborg (S), 2023-05-12:
Tak for talen.
Ordføreren og jeg har jo sammen mødt flere unge grønlændere, som både drømmer om og glæder sig til – man kan se engagementets ild i øjnene hos dem – at komme til Danmark på f.eks. et efterskoleophold eller for at tage en uddannelse.
Og noget af det, der bekymrer mig rigtig meget, er nogle af de delkonklusioner, som allerede er kommet fra FN, i forhold til diskrimination, decideret racisme over for grønlændere i Danmark og hånlige bemærkninger til grønlændere – og jeg ved, at det også er noget, der bekymrer ordføreren.
Jeg er selvfølgelig helt med på, at vi skal have de endelige konklusioner, som forventes at komme her til september, men jeg kunne sådan set godt tænke mig at spørge ordføreren, hvordan Dansk Folkeparti ønsker at arbejde med den her problemstilling.
Alex Ahrendtsen (DF), 2023-05-12:
Ja, det er en kompleks problemstilling.
Det er rigtigt, at der er racisme over for grønlændere i Danmark fra både danskere og ikkedanskeres side, især fra folk med mellemøstlig baggrund.
Der er også racisme på Grønland, altså fra grønlændere over for danskere.
Jeg har kendskab til en lang række forhold med danskere, der har boet og arbejdet på Grønland.
Det har ikke været sjovt for dem.
Altså, det er noget, vi bliver nødt til at italesætte.
Det går ikke.
Grønlændere er borgere i rigsfællesskabet, ligesom danskere er borgere i rigsfællesskabet.
Vi bliver nødt til at tale til hinanden på en anden måde og respektere hinanden som de mennesker, vi er.
Peter Skaarup (DD), 2023-05-12:
Det er jo lidt en akavet situation, kan man godt sige.
Noget af det, vi bliver opdraget med som folketingsmedlemmer, er jo, at vi ikke må diskutere med formanden, og at vi skal underkaste os formandens afgørelser, og så kan vi bagefter gøre op med dem i Udvalget for Forretningsordenen og tage en diskussion med Præsidiet om det.
Derfor vil jeg jo egentlig bare opfordre til, at man går videre til det næste punkt på dagsordenen, for vi kommer ikke rigtig videre med en ordfører, der – undskyld udtrykket – ikke taler det sprog, andre taler herinde.
For sagen er jo, at hvis man har et ønske om, at ting skal foregå på et andet sprog end dansk, må man jo inden debatten rejse det ønske over for Folketingets ledelse og over for Udvalget for Forretningsordenen, og så kan de tage stilling til det.
Men hvis man har det ønske, burde man have rejst det inden, for ellers er det beklageligvis umuligt at forholde sig til noget som helst af det, som ordføreren siger.
Alex Ahrendtsen (DF), 2023-05-12:
Det er henvendt til formanden: Hr. formand, jeg ville have spurgt ordføreren om præamblen til forfatningsudkastet, hvor det grønlandske folk bliver betegnet som inuitter, og hvad man så skal gøre med de grønlændere, der er etnisk danske.
Hører de så ikke til det grønlandske folk?
i og med jeg ikke kan forstå ordføreren, når ordføreren svarer på grønlandsk, fordi jeg desværre ikke taler grønlandsk, så vil jeg ikke stille spørgsmålet, og derfor afstår jeg fra at stille spørgsmålet til ordføreren.
Aki-Matilda Høegh-Dam (SIU), 2023-05-12:
[Taleren talte grønlandsk].
Anders Kronborg (S), 2023-05-12:
Jeg har brugt rigtig mange timer i både Nordisk Råd, Grønlandsudvalget og på besøg på Grønland, og jeg synes faktisk, at dialogen er meget, meget spændende.
Når vi har diskuteret i Nordisk Råd, har vi haft tolke på, hvis nogen ønsker at tale deres eget sprog.
Så jeg vil bare sige, at jeg desværre ikke er i stand til at tage den her dialog.
Jeg havde meget gerne taget en konstruktiv, progressiv dialog med fru Aki-Matilda Høegh-Dam.
Det lader sig ikke gøre.
Det synes jeg er ærgerligt for samarbejdet helt generelt.
Karsten Hønge (SF), 2023-05-12:
Det her er en lidt vanskelig dialog.
Jeg ved jo, at ordføreren er født i Danmark og taler flydende dansk, så jeg vil sige, at jeg ikke vil være statist i det, der foregår her, som bare er noget, der skal bruges i grønlandske medier, så jeg afstår fra den anden korte bemærkning.
Alex Ahrendtsen (DF), 2023-05-12:
Ja, og så vil jeg jo gengælde hilsenen.
Det har været en fornøjelse at samarbejde med hr. Anders Kronborg, som har været en glimrende formand og også delegationsleder på turen.
Det er jo altid en glæde at se sine kolleger interessere sig levende for rigsfællesskabet – for Færøerne, for Grønland og for Danmark – og se, at de også arbejder aktivt for det i Folketinget, så vi kan vokse sammen.
Og det kan vi jo kun ved at tale ærligt til hinanden og lære om hinanden.
Anders Kronborg (S), 2023-05-12:
Det vil jeg bare kvittere for.
Og så vil jeg sige, at jeg glæder mig utrolig meget til den dialog, som vi skal have, for uanset hvor vi bor henne i rigsfællesskabet, skal vi jo tale ordentligt og respektfuldt til hinanden.
Så det er bare en anerkendelse af, at det arbejde går vi sammen aktivt ind i.